Sigurd Sparr

Sigurd Sparr (født 27. august 1907 i Egersund, død 4. august 1990 i Oslo) var en norsk generalmajor.

Han tok artium i 1926 og ble uteksaminert fra Krigsskolen i 1930. Han gikk Otto Treiders Handelsskoles revisorkurs og flere militære utdannelser, og arbeidet i fire år som distriktssjef i et livsforsikringsselskap i Bergen. I 1938 kom han inn i fast militærtjeneste, og var kaserneoffiser ved Befalsskolen for ingeniørvåpenet frem til angrepet på Norge i 1940.

Under krigen deltok han i kampene ved Stryken, Hov i Land, Biri og Vestre Gausdal. Etter at de norske styrkene kapitulerte, arbeidet Sparr som fullmektig ved Oslo Telefonanlegg og som avdelingssjef ved Grorud Kjemiske, frem til han ble sendt i krigsfangenskap i Tyskland i 1943. Han ble befridd av sovjeterne i 1945, og lærte seg russisk innen han kom hjem til Norge.

I 1946 ble han utnevnt til major og sjef for Hærens sambandsskoler, i 1950 til oberstløytnant og sjef for Trøndelag sambandsbataljon, og i 1954 til oberst og sjef for Kombinert regiment nr. 13 på Steinkjersannan. Ved siden av sitt militære virke var han også formann i Nord-Trøndelag Høyre 1959–1960. Etter en kort periode som sjef for Sambandsregimentet ble han utnevnt til generalmajor og sjef for Distriktskommando Nord-Norge i 1961. Han var Land Deputy ved NATOs nordkommando, nestkommanderende i Hæren, landkommandør og kommandør for Landstridskreftene i Sør-Norge 1964–1972.

Han var sønn av jernbaneformann Sigvart Simensen og Anna Tollefsen. Han giftet seg i 1934 med Ragnhild Figenschou, datter av overlege Karl Johan Ruth Figenschou og Ragnhild Øiseth.

Utmerkelser 

Sigurd Sparr var tildelt flere dekorasjoner, mange av de for sin innsats under andre verdenskrig.
 Krigsmedaljen
 Deltagermedaljen med rosett
 Haakon VIIs 70-årsmedalje
 Britiske 1939–1945 Star
 Britiske Defence Medal
 FN-medaljen (UNTSO)
 Finlands hvite roses orden
 Svenske Sverdordenen
 Svenske Hemvärnets kungliga förtjänstmedalj
 Det militære skarpskyttermerke i gull med stjerne
 Nederlandkse KNBLO-medaljen

Referanser 

Norske generalmajorer
Høyre-politikere i Nord-Trøndelag
Norske revisorer
Personer fra Eigersund kommune